Sievert (jednotka)

Sievert (skratka Sv) je jednotkou dávkového ekvivalentu ionizujúceho žiarenia. Je pomenovaná po Rolfovi Sievertovi, priekopníkovi radiačnej ochrany. 

Jeden Sievert je taká absorbovaná dávka žiarenia, ktorá pri akomkoľvek type ionizujúceho žiarenia vyvolá v organickej látke rovnaký biologický účinok. Jednotkou je J/kg a vypočíta sa ako D × Q, kde D je dávka (Gy) a Q je akostný faktor, rôzny pre rôzne organické látky a jednotlivé druhy ionizujúceho žiarenia. Dávkový ekvivalent sa používa na vyjadrenie relatívnej biologickej účinnosti žiarenia pre človeka.

Jeden Sievert je označenie biologického ekvivalentu dávky röntgenového žiarenia o veľkosti 1 Gray pre človeka. Staršou jednotkou dávkového ekvivalentu bol rem, pričom 1 rem = 0,01 Sv

Hodnoty koeficientu Q  
 Fotóny, akákoľvek energia: Q = 1 
 Elektróny mezóny, akákoľvek energia: Q = 1 
 Neutróny 
 energia < 10 k eV : Q = 5 
 10 keV < energia < 100 keV : Q = 10 
 100 keV < energia < 2 MeV : Q = 20 
 2 MeV < energia < 20 MeV : Q = 10 
 energia > 20 MeV : Q = 5 
 Protóny, energia > 2 MeV : Q = 5 
 Alfa častica a iné väčšie jadrá : Q = 20

Odvodené jednotky sústavy SI
Rádiológia
Žiarenie
Rádioterapia